בנצי גופשטיין

ביוגרפיה

גופשטיין נולד לברכה ויהודה. גדל בשכונת פרדס כץ שבבני ברק ולמד בישיבה התיכונית כפר גנים ובישיבת ההסדר אור עציון. בצעירותו היה גופשטיין תלמיד של הרב מאיר כהנא ופעיל בתנועת כך. נפתחו נגדו תיקים בגין הפרת סדר, תקיפה וחבלה ברכוש ערבים. גופשטיין לא-גויס לצה"ל. לדבריו סירב הצבא לגייסו בשל עברו בתנועת כ"ך. בשנת 1988 נעצר בחשד להכאת ערבים בעיר העתיקה בירושלים. לאחר כשנה נעצר עד תום ההליכים באשמת התפרצות להר הבית והכאת שוטר. הרב כהנא פתח בשביתת רעב בין היתר במחאה על החלטה זו.
בנובמבר 1990 נעצר עם שניים אחרים בחשד לרצח שני ערבים, כנקמה על רציחתו של הרב כהנא יום לפני כן. לאחר כשבועיים שוחרר בשל היעדר ראיות. בשנת 1994 נעצר עם נועם פדרמן לשלושה חודשים במעצר מנהלי, ובתום תקופה זו לשלושה חודשים נוספים. השניים עתרו לבג"ץ נגד מעצרם, אך עתירתם נדחתה.

פעילות ציבורית

בשנת 2004 החל בפעילות למניעת נישואי יהודיות עם לא יהודים. ב-2009 מיסד את פעילותו על ידי הקמת ארגון להב”ה, במסגרתו הוא פועל נגד התבוללות, בעיקר באמצעות פנייה לאוכלוסיות מסורתיות בערים מעורבות, תוך שימוש במכתבים ובסרטים עם סיפורים המתריעים על הצפוי, לדברי הארגון, ליהודיות שיינשאו לערבים. הוא עוסק גם בסימון חנויות שמעסיקות ערבים כדי לעודד עבודה עברית.
בשנים 2010–2013 היה חבר מועצת קריית ארבע. כמו כן שימש כאיש יחסי הציבור של עמותת "חמלה" לסיוע לנזקקים שנוסדה בשנת 1999. בסוף העשור הראשון של המאה ה-21 היה שותף להקמת שתי עמותות, "ישיבת הר הבית", הפועלת להקמת מוסדות תורה ותפילה בהר הבית, ו"הקרן להצלת עם ישראל", הפועלת נגד התבוללות ולמען "נפגעי תופעת המסתננים והעובדים הזרים הבלתי-חוקיים".
גופשטיין לומד בישיבת הרעיון היהודי, שהוקמה על ידי הרב כהנא, ועוסק בהפצת תורתו של הרב כהנא לילדים. הוא הפעיל באתר יוטיוב ערוץ זיכרון לרב כהנא. במהלך הבחירות לכנסת התשע עשרה (2013) שימש כיושב ראש מטה הבחירות של רשימת עוצמה לישראל, שלא עברה את אחוז החסימה.
גופשטיין נוהג לפרסם מכתבים פומביים לידוענים המקיימים זוגיות או מתחתנים עם בני זוג שאינם יהודים. בין היתר פרסם מכתבים כאלה ליאיר נתניהו, לצחי הלוי ולדניאלה פיק.
בספטמבר 2014 סיפק מידע למשטרת ישראל על קבוצה שאנשיה נחשדו בסרסרות וניצול מיני של נשים יהודיות ששודלו לקיים יחסים עם לא יהודים. המידע הוביל למעצרם של החשודים.
ב-16 בדצמבר 2014 נעצר גופשטיין יחד עם עוד תשעה מפעילי ארגון להב"ה בחשד להסתה ולקריאות לביצוע עבירות אלימות. גופשטיין ועורך דינו, איתמר בן גביר, התנערו מהחשדות ואמרו כי מדובר ברדיפה פוליטית.
בנובמבר 2015 הוזמן לדיון בוועדת הפנים של הכנסת בנושא "פעילות אנשי ארגון להב"ה בירושלים נגד תושבי העיר". במהלך הדיון ספג ביקורת ונאצות מחברי כנסת מהשמאל. כשהוענקה לו רשות הדיבור, פרצה מהומה שהובילה להוצאת כמה מהם מהאולם. כשהתאפשר לו, אמר גופשטיין: "ערבים לא פוחדים בירושלים, מי שפוחד אלו היהודים, שנרצחים ברחובות. אנחנו נמצאים ברחובות כדי לשמור על הבנות שלנו. אנחנו פועלים בליווי צמוד של המשטרה. הם מחכים לרגע שאעבור על החוק בשביל שיעצרו אותי."
ב-2016 השתתף כאורח בפרק בסדרה המוקומנטרית של חנוך דאום, 'מחשב מסלול מחדש'.
ב-2016 וב-2017 יצא נגד עריכת מצעד הגאווה והסובלנות בירושלים וקרא להפגין נגד המצעד. על כך זכה לתמיכתו של הרב דוב ליאור.
חברת פייסבוק מחקה את הדף של גופשטיין מאתר פייסבוק, משום שלדבריה הופיעו בו "שנאה מאורגנת ודברי שנאה" המנוגדים למדיניות החברה. בתגובה תבע גופשטיין את פייסבוק, בדרישה להחזיר את הדף לפעילות ולפצותו ב-250 אלף ש"ח. בדצמבר 2018 יוטיוב הסירה את ערוץ היוטיוב שהפעיל, שלדבריו הסרטונים שבו זכו למיליוני צפיות, ומחקה את חשבונו.
לקראת הבחירות לכנסת העשרים ושתיים הוצב במקום החמישי ברשימת "עוצמה יהודית", אך בית המשפט העליון פסק שגופשטיין פסול מלהתמודד, בגין "הסתה עקבית ובוטה לגזענות 
מצדו נגד ערביי ישראל".

עמדותיו

חלק מיוזמותיו של גופשטיין בוצעו עם ברוך מרזל ואיתמר בן גביר, ובדומה להם הוא מושך תשומת לב תקשורתית ומשמש מושא לביקורת המאשימה אותו בגזענות ובהסתה לאלימות. בחתונת בתו אמר לכתב: "החתונה הזאת היא של אנשי ימין קיצוני, אנחנו מייסדים את דור ההמשך. אנחנו נמשיך, יש לנו ילדים והם בגיל 18 מתחתנים והם ימשיכו בדרכם של ההורים שלהם. אצלנו אין ערבים, כל החתונה הזאת היא על טהרת העבודה העברית. אם היה פה מלצר ערבי הוא לא היה מגיש אוכל אלא מחפש את בית החולים הקרוב". בסוף 2017 הוחלט להעמידו לדין בגין הסתה, בכפוף לשימוע.
עמדתו היא שמכלל המצווה להשמיד עבודה זרה, על הממשלה לפעול נגד הכנסיות שבשטח המדינה, אך לא אנשים פרטיים. באוגוסט 2015, בעקבות דברים שאמר בעניין ופורסמו באתר "כיכר השבת", ולאחר שמשמורת ארץ הקודש, הגוף האמון על שמירת המקומות הקדושים בארץ ישראל מטעם הכנסייה הקתולית, הגישה נגדו תלונה ופנתה ליועץ המשפטי לממשלה בדרישה פומבית להעמידו לדין, נחקר גופשטיין במשטרה.

חיים אישיים

ביוני 1990 נישא לענת, בטקס חופה שנערך על ידי הרב כהנא. ענת פעילה בעמותת "חמלה". לבני הזוג שמונה ילדים והם מתגוררים בקריית ארבע.